Ettepanek: EUROOPA PARLAMENDI JA NÕUKOGU DIREKTIIV, millega tunnistatakse kehtetuks nõukogu 25. veebruari 1993. aasta direktiiv 93/5/EMÜ liikmesriikidelt komisjonile antava abi ja liikmesriikide koostöö kohta toidualaste küsimuste teaduslikul uurimisel /* COM/2014/0246 final - 2014/0132 (COD) */





SELETUSKIRI Komisjon esitab Euroopa Parlamendi ja nõukogu direktiivi ettepaneku, millega tunnistatakse kehtetuks 25. veebruari 1993. aasta nõukogu direktiiv 93/5/EMÜ liikmesriikidelt komisjonile antava abi ja liikmesriikide koostöö kohta toidualaste küsimuste teaduslikul uurimisel. 1. ETTEPANEKU TAUST Komisjon käivitas 2012. aasta detsembris õigusloome kvaliteedi ja tulemuslikkuse programmi[1] (REFIT), et tagada ettevõtetele, töötajatele ja kodanikele lihtne, selge, stabiilne ja prognoositav regulatiivne raamistik. Sellega seoses on komisjon võtnud endale kohustuse üleliigseks muutunud või aegunud eeskirjad kehtetuks tunnistada. Nõukogu direktiivi 93/5/EMÜ eesmärk oli tagada toidu teaduskomitee tõrgeteta toimimine, edendades liikmesriikide antavat teaduslikku tuge ja korraldades toiduainete ohutusega seotud teaduslikes küsimustes koostööd asjaomaste riiklike asutustega. Toidu teaduskomitee loodi algselt komisjoni otsusega 74/234/EMÜ[2] ja asendati seejärel toidu teaduskomiteega, mis loodi komisjoni otsusega 95/273/EÜ,[3] ning asendati lõpuks toidu teaduskomiteega, mis loodi komisjoni otsusega 97/579/EÜ[4]. Kooskõlas Euroopa Parlamendi ja nõukogu määrusega (EÜ) nr 178/2002[5] võtsid toidu teaduskomiteele antud ülesanded üle Euroopa Toiduohutusameti (EFSA) teaduskomitee ja -komisjonid. Komisjoni otsus 97/579/EÜ, millega loodi toidu teaduskomitee, tunnistati hiljem kehtetuks komisjoni otsusega 2004/210/EÜ[6]. Vastavalt määrusele (EÜ) nr 178/2002 sai EFSAst ka pädev asutus teadusliku koostöö edendamiseks liikmesriikide ja asjaomaste riiklike asutustega, kes tegutsevad valdkondades, mis kuuluvad ameti pädevusse. Seetõttu on nõukogu direktiiv 93/5/EMÜ aegunud ja tuleks kehtetuks tunnistada. Nõukogu direktiivi laadi tõttu ei ole vajalikud selgitavad dokumendid, mis on ette nähtud liikmesriikide ja komisjoni 28. septembri 2011. aasta ühise poliitilise deklaratsiooniga[7]. Komisjonil palutakse käesolev ettepanek vastu võtta ja edastada viivitamata Euroopa Parlamendile, nõukogule, Euroopa Majandus- ja Sotsiaalkomiteele ning liikmesriikide parlamentidele. 2. MÕJU EELARVELE Ettepanek ei mõjuta ELi eelarvet. 2014/0132 (COD) Ettepanek: EUROOPA PARLAMENDI JA NÕUKOGU DIREKTIIV, millega tunnistatakse kehtetuks nõukogu 25. veebruari 1993. aasta direktiiv 93/5/EMÜ liikmesriikidelt komisjonile antava abi ja liikmesriikide koostöö kohta toidualaste küsimuste teaduslikul uurimisel (EMPs kohaldatav tekst) EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 114, võttes arvesse Euroopa Komisjoni ettepanekut, olles edastanud seadusandliku akti eelnõu liikmesriikide parlamentidele, võttes arvesse Euroopa Majandus- ja Sotsiaalkomitee arvamust[8], toimides seadusandliku tavamenetluse kohaselt ning arvestades järgmist: (1) Komisjon on võtnud endale õigusloome kvaliteedi ja tulemuslikkuse programmi (REFIT) raames kohustuse tagada ettevõtetele, töötajatele ja kodanikele lihtne, selge, stabiilne ja prognoositav regulatiivne raamistik. (2) Nõukogu direktiivi 93/5/EMÜ[9] eesmärk oli tagada toidu teaduskomitee tõrgeteta toimimine, edendades liikmesriikide antavat teaduslikku tuge ja korraldades toiduainete ohutusega seotud teaduslikes küsimustes koostööd asjaomaste riiklike asutustega. (3) Kooskõlas Euroopa Parlamendi ja nõukogu määrusega (EÜ) nr 178/2002[10] võttis Euroopa Toiduohutusamet (EFSA) üle toidu teaduskomiteele antud ülesanded, millele on osutatud direktiivis 93/5/EMÜ ja mis on praegu sätestatud määruses (EÜ) nr 178/2002. (4) Komisjoni otsus 97/579/EÜ,[11] millega loodi toidu teaduskomitee, tunnistati kehtetuks komisjoni otsusega 2004/210/EÜ[12]. (5) Vastavalt määrusele (EÜ) nr 178/2002 sai EFSAst ka pädev asutus teadusliku koostöö edendamiseks liikmesriikide ja asjaomaste riiklike asutustega, kes tegutsevad valdkondades, mis kuuluvad EFSA pädevusse. Eelkõige on määruse (EÜ) nr 178/2002 artiklis 22 sätestatud, et EFSA teeb tihedat koostööd liikmesriikide pädevate asutustega ja liikmesriigid teevad koostööd EFSAga, et tagada ameti eesmärgi saavutamine. (6) Seetõttu on nõukogu direktiiv 93/5/EMÜ aegunud ja tuleks kehtetuks tunnistada, ON VASTU VÕTNUD KÄESOLEVA DIREKTIIVI: Artikkel 1 Nõukogu direktiiv 93/5/EMÜ tunnistatakse kehtetuks. Artikkel 2 Liikmesriigid jõustavad käesoleva direktiivi järgimiseks vajalikud õigusnormid hiljemalt [käesoleva direktiivi Euroopa Liidu Teatajas avaldamisele järgnenud 12. kuu viimasel päeval]. Liikmesriigid edastavad viivitamata komisjonile kõnealuste normide teksti, millele nad on lisanud viite käesolevale direktiivile või lisavad normide ametliku avaldamise korral viite käesolevale direktiivile. Sellise viitamise viisi näevad ette liikmesriigid. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti. Artikkel 3 Käesolev direktiiv jõustub kahekümnendal päeval pärast selle avaldamist Euroopa Liidu Teatajas. Artikkel 4 Käesolev direktiiv on adresseeritud liikmesriikidele. Brüssel, Euroopa Parlamendi nimel Nõukogu nimel president eesistuja [1] COM(2012) 746 (final). [2] Komisjoni otsus 74/234/EMÜ, 16. aprill 1974, toidu teaduskomitee loomise kohta (EÜT L 136, 20.5.1974, lk 1). [3] Komisjoni otsus 95/273/EÜ, 6. juuli 1995, toidu teaduskomitee loomise kohta (EÜT L 167, 18.7.1995, lk 22). [4] Komisjoni otsus 97/579/EÜ, 23. juuli 1997, millega moodustatakse teaduskomiteed tarbija tervishoiu ja toidu ohutuse valdkonnas (EÜT L 237, 28.8.1997, lk 18). [5] Euroopa Parlamendi ja nõukogu määrus (EÜ) nr 178/2002, 28. jaanuar 2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1). [6] Komisjoni otsus 2004/210/EÜ, 3. märts 2004, millega moodustatakse teaduskomiteed tarbijaohutuse, rahvatervise ja keskkonnaga seotud valdkondades (ELT L 66, 4.3.2004, lk 45). [7] ELT C 369, 17.12.2011, lk 14. [8] ELT C […], […], lk […]. [9] Nõukogu direktiiv 93/5/EMÜ, 25. veebruar 1993, liikmesriikidelt komisjonile antava abi ja liikmesriikide koostöö kohta toidualaste küsimuste teaduslikul uurimisel (EÜT L 52, 4.3.1993, lk 18). [10] Euroopa Parlamendi ja nõukogu määrus (EÜ) nr 178/2002, 28. jaanuar 2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1). [11] Komisjoni otsus 97/579/EÜ, 23. juuli 1997, millega moodustatakse teaduskomiteed tarbija tervishoiu ja toidu ohutuse valdkonnas (EÜT L 237, 28.8.1997, lk 18). [12] Komisjoni otsus 2004/210/EÜ, 3. märts 2004, millega moodustatakse teaduskomiteed tarbijaohutuse, rahvatervise ja keskkonnaga seotud valdkondades (ELT L 66, 4.3.2004, lk 45).